Udtalelse afgivet af Det Rådgivende Udvalg for Kontrol med Fusioner og Virksomhedsovertagelser på dets 76. møde den 7. april 2000 og efterfølgende på dets 77. møde den 14. april 2000 om et foreløbigt udkast til beslutning vedrørende sag IV/M.1671 - Dow Chemical/Union Carbide

(2001/C 256/03)

1. Det rådgivende udvalg er enigt i, at den påtænkte fusion som beskrevet i udkastet til beslutning udgør en fusion som omhandlet i fusionsforordningens artikel 3, stk. 1, litra b), og at den er af fællesskabsdimension.

2. Vedrørende de relevante produktmarkeder:

a) Det rådgivende udvalg er enigt i, at liniær LD-polyethylen C8 (LLDPE C8) som beskrevet i udkastet til beslutning udgør et særskilt produktmarked.

b) Det rådgivende udvalg er enigt i, at der findes et relevant produktmarked for pakkeløsninger for lavkapacitetsteknologi som beskrevet i udkastet til beslutning bestående af lavkapacitetsprocessen med katalysator, men at det ikke er nødvendigt at tage stilling til, hvorvidt der findes et eneste relevant produktmarked for pakkeløsninger for lavkapacitetsteknologi eller tre markeder for de enkelte processer (opslemning, opløsning og gasfase).

c) Det rådgivende udvalg er enigt i, at hvert ethylenamin (EDA, DETA, TETA, TEPA, AEEA, AEP og E100/HPA-X) som beskrevet i udkastet til beslutning udgør et særskilt produktmarked.

3. Vedrørende de geografiske markeder:

a) Det rådgivende udvalg er enigt i, at det relevante geografiske marked for LLDPE C8 som beskrevet i udkastet til beslutning er det vestlige Europa.

b) Det rådgivende udvalg er enigt i, at de relevante geografiske markeder for pakkeløsninger for lavkapacitetsteknologi som beskrevet i udkastet til beslutning er verdensomspændende.

c) Det rådgivende udvalg er enigt i, at det relevante geografiske marked for hvert ethylenamin som beskrevet i udkastet til beslutning er verdensomspændende.

4. Vedrørende analysen af konkurrenceforholdene:

a) Det rådgivende udvalg er enigt i, at den påtænkte fusion som beskrevet i udkastet til beslutning vil styrke Dow Chemicals dominerende stilling på markedet for LLDPE C8.

b) Det rådgivende udvalg er enigt i, at den påtænkte fusion som beskrevet i udkastet til beslutning vil styrke Union Carbides dominerende stilling på markedet for pakkeløsninger for lavkapacitetsteknologi.

c) Det rådgivende udvalg er enigt i, at den påtænkte fusion som beskrevet i udkastet til beslutning vil skabe en dominerende stilling på hvert af markederne for ethylenamin.

5. Det rådgivende udvalg er enigt med Kommissionen i, at parternes tilsagn af 23. marts 2000:

a) fjerner de konkurrenceproblemer, der kunne opstå på markedet for LLDPE C8

b) fjerner de konkurrenceproblemer, der kunne opstå på markederne for ethylenamin

c) i betragtning af at markedsundersøgelserne ikke er tilstrækkelige til at fjerne de konkurrenceproblemer, der kunne opstå på markedet for pakkeløsninger for lavkapacitetsteknologi.

6. Et flertal af det rådgivende udvalgs medlemmer er enigt med Kommissionen i, at parternes forbedrede tilsagn, herunder en række justeringer, som Kommissionen har redegjort for, vil være tilstrækkelige til at fjerne samtlige de konkurrenceproblemer, der påtales i udkastet til beslutning.

7. Et flertal af det rådgivende udvalgs medlemmer er således enigt med Kommissionen i, at transaktionen mellem Dow Chemical og Union Carbide kan erklæres forenelig med fællesmarkedet i henhold til fusionsforordningens artikel 8, stk. 2, og EØS-aftalen. Et mindretal er ikke enigt.

8. Det rådgivende udvalg anmoder Kommissionen om at tage alle de øvrige punkter, som medlemsstaterne tog op i løbet af drøftelserne, i betragtning.

9. Det rådgivende udvalg henstiller, at udtalelsen offentliggøres i De Europæiske Fællesskabers Tidende.